આમ તો ભારત અને પાકિસ્તાન વચ્ચે પાછલા બારણે શાંતિની કોશિશો ચાલી રહી છે. તેની પહેલા ગત વર્ષ સપ્ટેમ્બર માસમાં ભારત અને પાકિસ્તાનના રાષ્ટ્રીય સલાહકારો વચ્ચે એક ગુપ્ત બેઠક યોજાઈ હતી. અંગ્રેજી અખબારના અહેવાલ મુજબ પાકિસ્તાનની એક ચાર સદસ્યીય સુરક્ષા અને ગુપ્તચર ટીમ ૩૧ જાન્યુઆરીથી બીજી ફેબ્રુઆરી વચ્ચે ભારત આવી હતી. જેમાં પાકિસ્તાનના આતંકવાદ વિરોધી એકમના મહાનિદેશક પણ સામેલ હતા. તો ડિસેમ્બર-૨૦૧૬માં પાકિસ્તાની વિદેશ મંત્રાલયના સલાહકાર સરતાજ અઝીઝે અમૃતસરમાં અફઘાનિસ્તાન પરના હાર્ટ ઓફ એશિયા સમિટમાં ભાગ લીધો હતો.ગત વર્ષ પાકિસ્તાનમાં આયોજિત થનારા સાર્ક સંમેલનમાં ભારત સહીતના ઘણાં સાર્ક દેશોએ ભાગ લેવાનો ઈન્કાર કર્યો હતો. બાદમાં આ સંમેલનને રદ્દ કરવામાં આવ્યું હતું. પઠાનકોટ હુમલાના બે વર્ષ ભારત પોતાની પાકિસ્તાન નીતિમાં ઝીણવટભર્યું કામ કરવાની કોશિશ કરી રહ્યું છે. અંગ્રેજી અખબારના અહેવાલ મુજબ, કૂટનીતિક સૂત્રોએ એ વાતની પુષ્ટિ કરી છે કે બંને દેશોએ જેલમાં બંધ એકબીજાના કેદીઓને મુક્ત કરવાનો નિર્ણય કર્યો છે. સૌથી પહેલા મહિલાઓ, માનસિકપણે નબળા લોકો અને બાળકોને મુક્ત કરવામાં આવશે. આવા લગભગ પચાસ કેદીઓ બંને દેશોની જેલોમાં દયનીય સ્થિતિમાં છે.ગત શુક્રવારે જ વિદેશ રાજ્ય પ્રધાન એમ. જે. અકબરે તુર્કેમેનિસ્તાન, અફઘાનિસ્તાન, પાકિસ્તાન, ભારત વચ્ચેની પીસ પાઈપલાઈનના ઉદ્ઘાટન સમારંભમાં ભાગ લીધો હતો. આ કાર્યક્રમમાં એમ. જે. અકબર અફઘાનિસ્તાનના રાષ્ટ્રપ્રમુખ અશરફ ઘાની, પાકિસ્તાનના વડાપ્રધાન શાહીદ અબ્બાસી અને તુર્કેમેનિસ્તાનના રાષ્ટ્રપ્રમુખ બર્દિમુખમદેવ સાથે જોવા મળ્યા હતા. આ પાઈપલાઈનને પીસ પાઈપલાઈનું નામ આપવામાં આવ્યું છે અને આશા વ્યક્ત કરાઈ છે કે દક્ષિણ એશિયામાં શાંતિને પ્રોત્સાહન મળશે.માનવામાં આવે છે કે મોદી સરકાર હવે પોતાના કાર્યકાળના ચોથા વર્ષે પાકિસ્તાન સાથેના સંબંધોમાં કંઈક લચીલુ વલણ અખત્યાર કરવાની તૈયારીમાં છે. કદાચ પાકિસ્તાન સાથેની વાતચીતની આકરી શરતો હટાવવાની વાત પણ આમા સામેલ થાય તેવી શક્યતા છે. આ પહેલા ઘણીવાર ભારત કહી ચુક્યું છે કે જ્યાં સુધી આતંકવાદ ચાલુ રહેશે અને પાકિસ્તાન આતંકવાદીઓના આકાઓ પર કાર્યવાહી નહીં કરે. ત્યાં સુધી વાતચીત થઈ શકશે નહીં.